Komikeren Mikael Wulffs ord og tegneren Anders Morgenthalers satiriske streger har i 10 år på 4000 forskellige striber vundet mange fans i Danmark.

Og nu har udlandet også fået øjnene op for makkerparrets sjove og til tider grænsesøgende univers, der til dagligt bliver bragt på dagbladet Politikens bagside.

130 amerikanske aviser vil nu udgive Wulffmorgenthalers satire, og det giver anledning til refleksion over, hvor meget amerikanerne kan tage:

- Jeg ved ikke, om USA på avismarkedet er parat til shemale-jokes, siger Mikael Wulff tørt.

Længere henne i udviklingen af en joke forklarer Wulff om indholdet og udfordringerne:

- En joke der handler om pædofili, incest og nazisme og måske også lidt islam. Den bliver svær.

Starter stille ud

I de foreløbigt 130 amerikanske aviser kan duoen nå ud til over fire millioner mennesker.

Satiremakkerparret skal altså på en ny balancegang mellem det grænsesøgende og det fordøjelige i USA.

Mikael Wulff forklarer dog, at duoen med tiden vil skrue op for det utæmmede.

- Det er klart, at vi starter stille ud, men det er ikke vores ambition, at vi ikke må have noget kant i USA, forklarer Wulff.